***Saksmappe til TF møte 5. - 6. september 2019***

*Møte i Tanavassdragets fiskeforvaltning (TF) 5. - 6. september 2019 på Scandic hotel Karasjok. Møtestart 5.09. kl. 13.00*

**Saksliste:**

A-sak 61/2019: Behandlete laksebrevsaker i sommer

Sak 62/2019: Leders halvtime - Postliste etc.

Sak 63/2019: Godkjenning av protokoll fra TF møte 27. mai 2019

A-sak 64/2019: Fratreden fra arbeidsgruppe om forvaltning

A-sak 65/2019: Samisk Litteratursenter AS – søknad om tilskudd 100 – års markering

A-Sak 66/2019: Søknad om fisketillatelser 2019 fra foreninger

A-Sak 67/2019: Forespørsel om juridisk vurdering om innføring av ny rettighetsgruppe

A-Sak 68/2019: Søknad om uttak av pukkelaks

A-Sak 69/2019: Søknad om fisketillatelser i Tanavassdraget, TF prosjekter

Sak 70/2019: Valg av 2 protokoll underskrivere

Sak 71/2019: Godkjenning av årsregnskap 2018

Sak 72/2019: Godkjenning av årsrapport 2018

Sak 73/2019: Høring av lakse- og innlandsfiskeloven

Sak 74/2019: Drøfting av tiltak for å forbedre døgnkortsalget, innspill

Sak 75/2019: Drøfting av tiltak for uttak av pukkellaks 2021 i Tanavassdraget, innspill

Sak 76/2019: Foreløpig regnskap

Sak 77/2019: Laksebreveiere i Tanavassdraget SA, søknad om driftstilskudd

Sak 78/2019: Åpne laksemøter

Sak 79/2019: Orienterings saker

* Anmodning til Klima- og miljødepartementet om ny behandling av statens dekning av oppsynsutgifter 2011-15
* Fra møtet med Klima- og miljøminister Ola Elvestuen 26. august
* Fra oppsyns sesongen 2019
* Status fra overvåkingene ved Polmak, Kárášjohka og Iešjohka
* Fra delbefaring av eiendommer med fiskerett i Tanavassdraget

Sak 80/2019: Saksliste for fellesmøte

**Behandling:**

**A-sak 61/2019: Behandlete laksebrevsaker i sommer**



**Sak 62/2019: Leders halvtime - Postliste etc.**

**Sak 63/2019: Godkjenning av protokoll fra TF møte 27. mai 2019**

**A-sak 64/2019: Fratreden fra arbeidsgruppe om forvaltning**

Tanavassdragets fiskeforvaltning har ved pressemelding den 23. juni kunngjort og pr. brev den 25. juni til Klima- og miljødepartementet medelt at TF trekker sine to medlemmer fra den permanente arbeidsgruppa for forvaltning av laksestammer i Tanavassdraget, med umiddelbar virkning.

**A-sak 65/2019: Samisk Litteratursenter AS – søknad om tilskudd 100 – års markering**

Viser til deres søknad om tilskudd, og e-posten.  Det er prisverdig at Tana kommune har støttet deres arrangement.

Av budsjettmessige hensyn har TF utsatt behandling av andre tilskudds søknader til høst møtet. TF er avhengige av å oppnå salgsbudsjettet, for å kunne behandle tilskudds søknader. Vi får se hva statusen er, etter at fiskekortsalget er over for i år.

**A-Sak 66/2019: Søknad om fisketillatelser 2019 fra foreninger**

* Tana Jeger og fiskeforening 29. juni Seidastryket kl. 14 – 16.00
* Beskenjár gilisearvi – Beskenjárga grendelag 5. juli i øvre del av Kárášjohka fa Šuolgajohka ved Myrskog og ned til Skáidegeahci, mellom kl. 16 – 22.00

**A-Sak 67/2019: Forespørsel om juridisk vurdering om innføring av ny rettighetsgruppe**

Forskrift om fiske i Tanavassdragets grenseelvstrekning er gitt med bl.a. hjemmel i Tanaloven`s § 6. TF har forespurt advokatfirmaet Haavind AS om § 6 i Tanaloven gir hjemmel til å utstede fiskerett til utenlandske borgere på norsk side i Tanavassdraget, jf. Tanaavtalen vedlegg 2 § 4 punkt 3.

**A-Sak 68/2019: Søknad om uttak av pukkelaks**

Tanavassdragets fiskeforvaltning (TF) har søkt om dispensasjon fra fiskeforskrifter gjeldende for Tanavassdragets nedre norske del § 34[[1]](#footnote-1), forskrift om fiske på Tanavassdragets grenseelvstrekning § 37[[2]](#footnote-2) og forskrift om fiske i norske sidevassdrag til Tanaelva, Anárjohka og Skieččanjohka § 29[[3]](#footnote-3) for perioden 5. – 31. august 2019.

Formålet med dispensasjonen er uttak av pukkellaks i Tanavassdraget. Pukkellaksen er en fremmed art som er uønsket, og all pukkellaks som fanges, skal avlives.

Miljødirektoratet avslo søknaden. Uttak av pukkellaks andre steder har vært basert på aktivt fiske med nottrekk eller oppgangssluser, og avslaget var begrunnet blant annet med at ekstraordinært fiske med faststående bruk ikke var aktuelt. Etter avslaget på første søknad, ble en revidert søknad sendt inn 15. august. Søknadene for norske deler og norsk side av grensestrekningen ble innvilget henholdsvis 16. og 19. august.

Årets sesong har vist seg å bli et nytt toppår for pukkellaks i Finnmark og Tanavassdraget. I skrivende stund er det rapportert inn fangst av 1 277 pukkellaks på norsk side. Fremdeles venter vi inn rapporter fra flere garnfiskere som kan ha fått betydelige antall pukkellaks. Samlet fangst i det ordinære fisket vil sannsynligvis ende et sted mellom 2000-3000 individ. Oppgangen begynte i slutten av juni, og pågikk til midtveis i august. Det har passerte stimer av fisk, antakelig pukkellaks, både forbi sonartellerne i Polmak, Anárjohka og Kárášjohka. I Anárjohka står det enkelte videokamera ute for å vurdere hvilke fiskearter som registreres. I perioden 20.6-3.8 var 38 % av observasjonene på videoen pukkellaks. Basert på observasjoner på sonaren i Kárášjohka er det anslått at oppgangen dit omfatte noen hundre individ. Nærmere estimat kommer.

I prosessen rundt andre runde med søknad ble det satt opp et prosjekt finansiert av Miljødirektoratet. Gytetiden til pukkellaksen er i august, og prosjektet kom for sent i gang for å få tatt ut en betydelig andel av pukkellaksen. Hovedformålet var derfor å kartlegge områder pukkellaksen gyter, samt å teste ut metoder for å ta ut fisk på. TF har hatt avtale med 14 fiskere som har hatt navngitt tillatelse til ekstraordinært fiske fra Miljødirektoratet/KLD. Hovedmetoden har vært drivgarnsfiske supplert med stågarn med konstant tilsyn. Noe fisk er dessuten tatt ut med harpun. Prosjektet har i tillegg omfattet kartlegging av gyteområder ved drivtelling og registrering av gytefisk/gytegroper fra helikopter. Denne delen er gjennomført i samarbeid med *Naturtjenester i nord* som har jobbet med pukkellaks i Finnmark over flere år, og som bistår uttak i en rekke elver.

**A-Sak 69/2019: Søknad om fisketillatelser i Tanavassdraget, TF prosjekter**

Tanavassdragets fiskeforvaltning (TF) har søkt om fisketillatelse for Narve Stubbraaten Johansen og Iver Boine ihht. Forskrift om fiske i Tanavassdragets nedre norske del § 34, og Forskrift om fiske i de norske sidevassdrag til Tanaelva, Anárjohka og Skieččanjohka § 29.

Inneværende sesong skal TF bidra med innhenting av ungfiskmateriale fra ulike norske sideelver for å styrke den genetiske base-linen til laksebestandene i vassdraget. Genetikken til Tanalaksen er tidligere kartlagt, og det er om lag 30 ulike laksebestander i Tanavassdraget. I forbindelse med skifte av metode er det nødvendig å samle inn nytt materiale for å supplere materialet som allerede finnes. Målet er å ta med vevsprøve av årsyngel og 1+ uten å ta livet av fisken. Det vil være snakk om prøver fra 30-120 fisk i hver av de aktuelle sideelvene, og det er aktuelt å besøke 5-10 sideelver. Utvalget av elvene koordineres av Miljødirektoratet.

**Sak 70/2019: Valg av 2 protokoll underskrivere**

**Sak 71/2019: Godkjenning av årsregnskap 2018**

Saksfremstilling:

Ved behandlingen av årsregnskap 2018 vedlegges årsregnskap med noter, jf. vedlegg:

Samlete inntekter for 2018 er kr. 6 674 086,- Av dette utgjorde fiskekortsalget kr. 5 317 000,-

Driftskostnadene er kr. 6 591 998,-

Driftsresultat før finansinntekter og avsetninger er kr. 82 089,-

Etter avsetninger kr. 63 328,- utbytte til fiskeberettigede, jf. § 3, blir Årsresultatet på kr. 35 826,-

Inntekter fra salg av fiskekort benyttes av Tanavassdragets fiskeforvaltning i samsvar med forskriftens formål, jf. § 2, herunder til overvåking av fiskebestandene, tilrettelegging av fisket, oppsyn, fangstrapportering, informasjon og administrasjon.

Deler av driftsmidlene for det enkelte år skal settes av til et avsetningsfond som sikkerhet for fremtidig forvaltning og drift, i minst to år fremover. Fondet kan også benyttes til ekstraordinære tiltak, og skal i slike tilfelle bygges opp til opprinnelig beløp så raskt så mulig. Ubrukte driftsmidler det enkelte år skal fordeles med 75 % til de fiskeberettigete, jf. § 3, og 25 % til avsetningsfondet. Eventuell fordeling til de fiskeberettigete skal skje minst hvert annet år, forskriftens § 11 tredje ledd.

Det utbetales andeler til fiskeberettigede, jf. § 3, for 2016, 2017 og 2018.

Til fordeling er kr. 251 762 + kr. 63 328,-

Direktørens innstilling:

Tanavassdragets fiskeforvaltning vedtar årsregnskap 2018 med noter.

**Vedtak:**

**Sak 72/2019: Godkjenning av årsrapport 2018**

Direktørens innstilling:

Tanavassdragets fiskeforvaltning vedtar fremlagte årsrapport 2018.

**Vedtak:**

**Sak 73/2019: Høringsuttalelse til forslag til endring i lov om lakse- og innlandsfisk**

Saksfremstilling:

Tanavassdragets fiskeforvaltning (TF) ønsker med dette å gi uttalelse til forslag om endring i lov om lakse- og innlandsfisk – heving av strafferamme, innføring av hjemler for administrative reaksjoner og enkelte andre justeringer. Som lokal forvaltning i Tanavassdraget har TF det overordnede ansvaret for fiskeoppsynet i vassdraget. Statens Naturoppsyn (SNO) har hovedansvaret for oppsynet på grenseelvstrekningen, og oppsynet planlegges og gjennomføres i nært samarbeid med SNO og politi. Uttalelsen gis med bakgrunn i våre erfaringer fra Tanavassdraget.

Direktørens Innstilling:

TF er i hovedsak positiv til endringene i høringsforslaget, og vi kommentere nærmere på økte strafferammer og innføring av hjemler for administrative reaksjoner.

**Økning av strafferamme**

Oppsynet på norsk side av Tanavassdraget oppretter mellom 5 og 30 saker årlig. Anmeldelsene omhandler som regel fiske uten kort, og brudd på ulike redskaps- og fredningsbestemmelser. Sakene gjøres som regel opp ved at anmeldte blir ilagt et forelegg. Vi kjenner til at bøtesatsene i enkeltsaker har blitt oppfattet å være for høy i forhold til regelbruddet. Det gjelder særlig enkelte overtredelser av reglementet for det tradisjonelle garnfisket i vassdraget. På den andre siden har foreleggene ved fiske uten kort i enkelte tilfeller vært overraskende lav. Basert på våre erfaringer fra vassdraget er det likevel ikke behov for en oppjustering av strafferammen.

I høringen beskrives et betydelig ulovlig fiske i enkelte områder på kysten. Så vidt vi kjenner til, er det relativt lite ulovlige fiske på kysten av Øst-Finnmark, mens fisket er betydelig mer omfattende i Vest-Finnmark og Troms. Beslagene har de senere årene hatt en dreining mot en større andel profesjonelle bruk. Prosjektet Kolarctic-salmon dokumenterte at Tanalaksen på gytevandringen blir fanget på ytre kyst fra nordre Nordland til Tanafjord og videre østover. Det ulovlige fiske som måtte foregå på vandringsruta kan påvirke oppgangen til Tanavassdraget. Det lovlige fisket både i sjø og elv er betydelig redusert på bakgrunn av bestandssituasjonen i vassdraget. Tiltak som kan redusere det ulovlige uttaket, og sørge for at en større andel av innsiget vandrer opp vassdraget ønskes velkommen av TF. Høyere strafferammer for kombinert med fortsatt høy innsats i kystoppsynet vurderes som gode tiltak for å få bukt med det ulovlige fisket.

**Innføring av hjemler for administrative reaksjoner**

Politimesteren i Finnmark sluttet å dele ut begrenset politimyndighet til elveoppsyn i 2018. TF har over flere år hatt en avtale med SNO om salg av oppsynstjeneste, og fra 2018 har oppsynsbetjentene våre blitt tildelt oppsynsmyndighet av SNO. Hjemlene som ligger til det statlige Naturoppsynet ihht Lov om Statlig Naturoppsyn tilligger dermed også våre betjenter. Flere av de foreslåtte endringene kan dermed også gjelde våre betjenter. Flere av de foreslåtte endringene, kan etter vår vurdering føre til en enklere hverdag for oppsynet, og en bedre og raskere oppfølging av saker.

Da oppsynet gikk fra å ha begrenset politimyndighet til å ha oppsynsmyndighet, mistet de sin hjemmel til å beslutte beslag, mens de fikk hjemmel til å gjøre administrativ inndragning. Oppsynet finner sjelden ulovlige garn i vassdraget; 0-3 garn hver sesong. Ordningen med administrative inndragning har så langt vært nyttig ved enkelttilfeller. Garnene som er aktuell for inndragning er som regel av begrenset verdi, og den utvidete adgangen vil ikke ha noen innvirkning for oss.

Ordningen med administrative beslag kan imidlertid være viktig for TF. TFs betjenter har samme hjemmel til å beslutte beslag som enhver når mistenkte påtreffes på ferske spor eller fersk gjerning (Straffeprosessloven § 206). TF støtter departementet i vurderingen av det er lite hensiktsmessig at SNO som en offentlig tilsynsvirksomhet og ansvarlig for lakseoppsynet skal handle ut fra en allmenn straffeprosessuell rett. Ved en direkte hjemmel kan det være aktuelt også for TFs betjenter beslutte beslag på selvstendig grunnlag, også utenfor dekningsområdet for mobil og samband.

Ordningen med overtredelsesgebyr er aktuelt for Tanavassdraget, og flere av saksområdene som er listet i høringsdokumentene er gjengangere blant anmeldelsene fra vassdraget. Forutsatt fortsatt samarbeid med SNO og tildeling av oppsynsmyndighet, kan det være aktuelt å ta i bruk gebyrer ved enkle saker.

**Vedtak:**

**Sak 74/2019: Drøfting av tiltak for å forbedre døgnkortsalget, innspill**

Her følger en oppsummering eter årets salg av fiskekort på norsk side av Tanavassdraget.

Tab. Antall sesongkort solgt til ulike soner i Tanavassdraget for 2019.

|  |  |  |  |  |
| --- | --- | --- | --- | --- |
|  | Laksebrev-eiere | Hustands- medlemmer | Lokale stangfiskere | Sesongkort lokale |
| Sesong hele vassdraget – Barn  Sesong hele vassdraget – Ungdom (16-18) | 0  0 | 0  0 | 32  12 | 32  12 |
| Sesong hele vassdraget – Voksen | 43 | 17 | 240 | 300 |
| Sesong Karasjok kommune – Ungdom (16-18) | 0 | 0 | 11 | 11 |
| Sesong Karasjok kommune – Voksen | 37 | 12 | 309 | 358 |
| Sesong Tana kommune – Ungdom (16-18) | 0 | 1 | 11 | 12 |
| Sesong Tana kommune – Voksen | 126 | 80 | 440 | 646 |
| Totalsum | 206 | 111 | 1054 | 1371 |

Tab. Oversikt over antall døgn solgt for ulike deler av vassdraget, samt fordelt på ulike korttyper.

|  |  |  |  |  |  |  |
| --- | --- | --- | --- | --- | --- | --- |
|  | **Døgnkort bare fra land** | **Døgnkort båt 3 stenger** | **Døgnkort båt og land** | **Ungdom 16 til 18 år** | **Barn 12 til 15 år** | **Totalsum** |
| **Norske sideelver (samlet)** | 772 | 6 | 0 | 10 | 102 | 788 |
| *Anárjohka (øvre norske del)* | 10 |  |  | 0 |  | 10 |
| *Goššjohka* | 8 |  |  | 0 |  | 8 |
| *Iešjohka med sideelver* | 21 | 4 |  | 2 |  | 27 |
| *Geaimmejohka* | 2 |  |  | 0 |  | 2 |
| *Kárášjohka nedenfor Skádigeačči* | 17 | 0 |  | 1 |  | 18 |
| *Kárášjohka ovenfor Skádigeačči* | 244 | 2 |  | 0 |  | 246 |
| *Váljohka* | 26 |  |  | 0 |  | 26 |
| *Baišjohka* | 2 |  |  | 0 |  | 2 |
| *Leavvajohka* | 7 |  |  | 0 |  | 7 |
| *Lákšjohka* | 100 |  |  | 0 |  | 100 |
| *Buolmátjohka/Polmakelva* | 0 |  |  | 2 |  | 2 |
| *Máskejohka/Masjok* | 311 |  |  | 5 |  | 316 |
| *Luovvtejohka/Luftjok* | 24 |  |  | 0 |  | 24 |
| **Nedre norsk del** | 349 | 35 | 568 | 15 | 0 | 967 |
| *Tana munning – Langnes* |  |  | 568 | 13 |  | 581 |
| *Tanaelva nedre norske del* | 349 | 35 |  | 2 |  | 386 |
| **Riksgrensestrekning** | 1 870 | 3 560 | 0 | 101 | 140 | 5531 |
| *Anárjohka* | 78 |  |  |  |  | 78 |
| *Tanaelva; Borsi-Raidenjarg (båt med Anárj.)* | 229 | 498 |  |  |  | 727 |
| *Tanaelva; Luosnjargguoika-Borsi* |  | 1 300 |  |  |  | 1 300 |
| *Tanaelva; Lákšjohka- Luosnjargguoika* |  | 1 520 |  |  |  | 1 520 |
| *Tanaelva; Riksgrensen-Lákšjohka*  *Tanaelva; Riksgrensen-Borsejohka* | 1 563 | 242 |  |  |  | 242  1 563 |
| **Totalt** | 2 991 | 3 601 | 568 | 126 | 242 | 7286 |

Fig. Antall solgte fiskedøgn til tilreisende fiskere på norsk side av Tanavassdraget i perioden 2008-19, her fordelt på de fire hovedområdene norske sideelver, riksgrensestrekning, nedre norsk del av Tanaelva og Tanamunningen (sjøørretfiske).

Fig. Ukevis fordeling av solgte fiskedøgn til tilreisende fiskere på norsk side av Tanavassdraget i 2019, fordelt på Tanamunningen, riksgrensestrekningen, de norske sideelvene og nedre del av Tanaelva.

Fig. Ukesfordeling av kortsalgskvoter og solgte kort i de fire sonene for båtfisket (venstre) og de tre sonene for strandfiske (høyre) på norsk side av riksgrensestrekningen i Tanaelva og Anárjohka sesongen 2019.

Fig. Fordeling av fiskedøgn mellom fiskere fra Norge, Finland og andre land i områdene Tanamunningen, norsk siden av riksgrensen, norske sideelver og nedre norsk del i 2019. Norske sideelver er forbeholdt personer bosatt i Norge foruten den nedre delen av Kárášjohka.

Drøfting, forslag til tiltak:

Direktørens innstilling:

Forslag til tiltak for å forbedre døgnkortsalget i Tanavassdraget, sendes til TF for videre behandling i neste periode.

**Vedtak:**

**Sak 75/2019: Drøfting av tiltak for uttak av pukkellaks 2021 i Tanavassdraget, innspill**

Overvåking av pukkellaks i 2019

Fylkesmannen i Troms og Finnmarks sendte i midten av mai ut informasjon om at NINA i 2019 koordinerer arbeidet med å overvåke forekomsten av pukkellaks i Norge, og skal også sikre biologisk materiale i form av skjellprøver fra pukkellaksen som blir fanget.

Fra 2019 inngår pukkellaks i den offisielle fangststatistikken, sammen med laks, sjøørret og sjørøye (og regnbueørret). Alle sportsfiskere skal rapportere fangst av pukkellaks og fangstene skal rapporteres i de samme systemene som for laks, sjøørret og sjørøye (laksebørser og andre rapporteringssystem på nett o.l.). Pukkellaksen skal avlives.

Ekstratiltak mot pukkellaks

I informasjonen fra Fylkesmannen heter det at; hvis det i 2019 skulle komme store mengder pukkellaks opp i elvene kan det bli behov for å sette inn ekstra tiltak for å ta ut pukkellaksen. Fylkesmannen behandler søknader om tiltak og bestemmer hvilke tiltak som er best egnet for det aktuelle vassdraget – på bakgrunn av elvens utforming og personene som skal gjennomføre tiltakene. Tiltakene som settes inn bør være de mest effektive for å ta ut pukkellaks, samtidig som de har minst mulig negativ effekt på annen stedegen anadrom laksefisk (laks, sjøørret og sjørøye).

Rettet uttaksfiske eller andre typer ekstratiltak som settes inn for å fange pukkellaksen gir en mulighet til å samle inn ekstra informasjon og prøver av fisken. NINA har i denne sammenheng utarbeidet en al/liste med punkter over hvilken informasjon som vi anbefaler skal registreres av pukkellaksen som blir fanget.

Det kan virke som om Tanavassdraget «falt mellom flere stoler». Problemstillingen ble løftet opp av TF i forvaltningsgruppa før sesongen, men dette førte ikke frem til konkrete planer om uttak. Når TF den 1. august søkte om dispensasjon fra fiskeforskrifter gjeldende for Tanavassdragets nedre norske del § 34[[4]](#footnote-4), forskrift om fiske på Tanavassdragets grenseelvstrekning § 37[[5]](#footnote-5) og forskrift om fiske i norske sidevassdrag til Tanaelva, Anárjohka og Skieččanjohka § 29[[6]](#footnote-6) for perioden 5. – 31. august 2019, kom problematikken uventet på direktoratet. I Tanavassdraget er det nemlig Miljødirektoratet og Klima- og Miljødepartementet (KLD) som innvilger ekstraordinære tiltak på henholdsvis norske deler og grenseelvdelen.

Det ble søkt om tillatelse til å bruke ulike garnredskaper, som settegarn, stengsel, drivgarn og sluk/wobbler. Garnredskapene ble beskrevet å være lette, med maskevidde inntil 50 mm. Laks vil slå seg eller gå igjennom lette småmaskede garn. I andre vassdrag har det kun blitt tillatt aktivt fiske, f. eks med notredskaper som sørger for at det ikke blir uttak av stedegen fisk i det ekstraordinære fisket. Søknaden ble dermed avslått i første omgang. Tillatelsen som senere ble innvilget omfattet ikke fiske med faststående bruk.

I A-sak 68/2019 er pukkellaksprosjektet beskrevet. Vi sitter igjen med en god del informasjon om hvor man kan forvente å finne pukkellaksens gyteplasser. Den har vandret opp til de øvre sideelver, og har gyteområder både på grensen og i nedre norske del av Tanaelva. Erfaringene har vist at «høstdrivgarnsfiske» kan være effektivt på enkelte områder som pukkellaksen har stilt seg opp for gyting. Ettersom den har gytt såpass spredt, både i øvre og nedre del av vassdraget, er det likevel umulig å ta ut en betydelig andel av fisken når den er på gyteplassene. Det meste av uttaket bør gjøres under oppvandringen, og uttaket må gjøres på en måte at det i minst mulig grad berører naturlige bestander i vassdraget. Under en sommer som den vi har bak oss, ville det vært mulig å ha oppgangssluse i Tanaelva, f. eks ved Harrelv, allerede fra tidlig/midt i juli. Denne må i så fall ha konstant tilsyn og røkting. Ved høyere vannstand, er det ikke mulig å rigge og drifte oppgangssluse.

Pukkellaksen er etablert i de russiste elvene, og den har mye svakere «homing» enn vår laks. Stor produksjon av pukkellaks på russisk side betyr at det vil komme flere pukkellaksår i Tana, kanskje allerede i 2021. Tiltak og felles strategi for å ta ut pukkellaks må på plass i forvaltningsplanen for Tanavassdraget.

Drøfting, forslag til tiltak:

Direktørens innstilling:

Forslag til tiltak for uttaksfiske etter pukkellaks, sendes til TF for videre behandling i neste periode.

**Vedtak:**

**Sak 76/2019: Foreløpig regnskap**

Saksfremstilling:

Foreløpig regnskap pr. 31. juli legges frem ved møtet.

Direktørens innstilling:

Foreløpig regnskap pr. 31. august tas til etterretning.

**Vedtak:**

**Sak 77/2019:** **Laksebreveiere i Tanavassdraget SA, søknad om driftstilskudd**

Saksfremstilling:

Laksebreveiere i Tanavassdraget SA (LBT) søker den 29. august om kr 250 000 i tilskudd for drift 2019 og til rettsaken mot staten.

I rettighetsarbeidet angående fiskeretten i Tanavassdraget har LBT historisk sett vært en viktig aktør. LBT var også svært sentral i å arbeide frem lokal forvaltning i Tanavassdraget.

I forbindelse med forhandlingene med Finland ser man igjen viktigheten med en sterk lokal rettighets organisasjon som igjen er villig til å kjempe for rettighetene i vassdraget. I en stund med lite ressurser ser man seg nødt til å søke om midler for å sette LBT i stand for denne kampen.

LBT har i samarbeid med laksefiskeforeningen i Tanavassdraget stevnet staten ved KLD i juli 2019 og en rettsak vil være nært forestående. Dette er ressurskrevende noe søkebeløpet gjenspeiler.

Direktørens innstilling:

Innstilling til driftstilskudd legges frem ved møtet.

**Vedtak:**

**Sak 78/2019: Åpne laksemøter**

Saksfremstilling:

Etter møteplan, er de åpne laksemøtene satt til 22. og 23. oktober. Det vil i tilfelle bli i samme uke som fellesmøtet avholdes.

Direktørens innstilling:

De åpne laksemøtene avholdes 15. oktober i Karasjok, og 16. oktober i Tana.

**Vedtak:**

**Sak 79/2019: Orientering**

* Brev til valgkomiteen for fellesmøtet 4.07.2019
* Anmodning til Klima- og miljødepartementet om ny behandling av statens dekning av oppsynsutgifter 2011-15, 27.08.2019
* Fra møtet med Klima- og miljøminister Ola Elvestuen 26. august
* Fra oppsyns sesongen 2019
* Status fra overvåkingene ved Polmak, Kárášjohka og Iešjohka
* Fra delbefaring av eiendommer med fiskerett i Tanavassdraget

**Sak 80/2019: Saksliste for fellesmøte 26. oktober**

Etter hjemmel i forskrift om fisk og fisket i Tanavassdraget, FOR 2011-02-04 nr. 119 og FOR 2014-06-20-787 inviterer Tanavassdragets fiskeforvaltning fiskeberettigede etter § 3 til fellesmøte. Fiskeberettigede etter § 3 har møterett. Det gis anledning til fiskeberettigede å gi fullmakt til husstandsmedlem å møte og stemme, jf. Kgl.res. § 3 fjerde avsnitt s.12: *“Bare ett medlem i hver husstand er fiskeberettiget. Det vil imidlertid være opp til husstanden å avgjøre hvem av medlemmene som skal utøve fiskeretten til enhver tid, men bare ett husstandsmedlem kan stemme på fellesmøtet for de fiskeberettigede, jf. § 8».*

**Saksliste:**

Sak 1 Åpning av TF leder Reidar Varsi

Sak 2 Konstituering

Sak 3 Generell orientering fra driften

* fra 2015 – 19
* Årets sesong

Sak 4 Orientering fra fisketellingene i årets sesong

Sak 5 Innkomne saker

Sak 6 Valg av fem medlemmer med fem personlige stedfortredere til Tanavassdragets fiskeforvaltning (TF) for perioden november 2019 – oktober 2023

Sak 6.2 Valg av valgkomite på 3 medlemmer

Sak 7 Avslutning

1. FOR 2017-05-11-558 [↑](#footnote-ref-1)
2. FOR 2017-05-11-557 [↑](#footnote-ref-2)
3. FOR 2017-05-11-559 [↑](#footnote-ref-3)
4. FOR 2017-05-11-558 [↑](#footnote-ref-4)
5. FOR 2017-05-11-557 [↑](#footnote-ref-5)
6. FOR 2017-05-11-559 [↑](#footnote-ref-6)